b'\n_START_ARTICLE_\nMika Kannisto\n_START_SECTION_\nUra\n_START_PARAGRAPH_\nKannisto oli Forssan Palloseuran kasvatti. H\xc3\xa4n pelasi siell\xc3\xa4 ensimm\xc3\xa4iset miesten pelins\xc3\xa4 kaudella 1986\xe2\x80\x931987 I-divisioonassa. Tulokaskautensa j\xc3\xa4lkeen Kannisto siirtyi HPK:hon, joka pelasi viel\xc3\xa4 I-divisioonassa. Joukkue nousi kaudeksi 1988\xe2\x80\x931989 SM-liigaan, mutta Kannisto teki varsinaisen l\xc3\xa4pimurtonsa kaudella 1989\xe2\x80\x931990, jolloin h\xc3\xa4n teki tehot 14+13=27. Saldo oli h\xc3\xa4nelle yhden kauden piste-enn\xc3\xa4tys SM-liigassa. Kaudella 1992\xe2\x80\x931993 Kannisto palasi FoPSiin viiden HPK:ssa pelaamansa ottelun j\xc3\xa4lkeen. H\xc3\xa4n oli tehoilla 25+14=39 joukkueen paras maalintekij\xc3\xa4 ja viidenneksi paras pistemies._NEWLINE_Kaudeksi 1993\xe2\x80\x931994 Kannisto siirtyi KooKoon riveihin. H\xc3\xa4n oli tehoilla 37+30=67 I-divisioonan maalip\xc3\xb6rssin toinen TuTon Pekka Virran j\xc3\xa4lkeen sek\xc3\xa4 pistep\xc3\xb6rssin viides. Kannisto oli KooKoon toiseksi paras pistemies ketjukaverinsa Mikko Laaksosen j\xc3\xa4lkeen. H\xc3\xa4n palasi kaudeksi 1994\xe2\x80\x931995 HPK:hon, jota Kannisto edusti kev\xc3\xa4\xc3\xa4seen 1999 saakka. H\xc3\xa4n pelasi HPK:ssa kymmenen\xc3\xa4 kautena ja voitti joukkueessa SM-pronssia vuosina 1991, 1997 ja 1999. Ainoa muu joukkue kuin HPK, jota Kannisto edusti SM-liigassa oli \xc3\x84ss\xc3\xa4t kaudella 1999\xe2\x80\x932000._NEWLINE_\xc3\x84ssien j\xc3\xa4lkeen Kannisto siirtyi Norjan p\xc3\xa4\xc3\xa4sarjan Frisk Tigersiin kaudeksi 2000\xe2\x80\x932001. H\xc3\xa4n oli sek\xc3\xa4 kaudella 2000\xe2\x80\x932001 ett\xc3\xa4 2001\xe2\x80\x932002 Norjan UPC-liigan pistep\xc3\xb6rssin toinen joukkuetoverinsa Kyle McDonoughin j\xc3\xa4lkeen sek\xc3\xa4 sarjan maalip\xc3\xb6rssin voittaja. Tigersin j\xc3\xa4lkeen Kannisto pelasi viel\xc3\xa4 uransa viimeisen kauden 2003\xe2\x80\x932004 Ranskan p\xc3\xa4\xc3\xa4sarjassa Diables Rouges de Brian\xc3\xa7onissa. H\xc3\xa4n voitti joukkueen sis\xc3\xa4isen pistep\xc3\xb6rssin tehoilla 17+15=32.\n_START_SECTION_\nMaajoukkue\n_START_PARAGRAPH_\nKannisto edusti Suomea alle 18-vuotiaiden EM-kilpailuissa vuonna 1987.'